**Gânditor și scăldat în apus**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Străbăteam o cărare a vastei câmpii

Cu privirea spre nori și-ascultând ciocârlii

Risipite-n văzduh, provocându-mi fiori

Și, în pași, rătăcirea prin câmpul cu flori.

Întrebam, când și când, nori, și păsări, și maci,

Din priviri ce-mi erau pentru gânduri tălmaci:

- Vreți să-mi spuneți, vă rog, pe aici a trecut

Fericirea, căci eu doar la voi am văzut

Bucuria de-a fi ocolită de vânt,

Neluată de ploi și-ngropată-n pământ?

- Ce vrei tu, noi nu știm, dar întreabă-n păduri,

La izvoare-apărate de vrejuri de muri,

În poiana călcată de iele sau … nu! –

Mergi în pace cu tine și-ntreabă-te tu!

Am intrat în păduri, m-am oprit la copaci,

Iar privirea mi-a fost pentru gânduri tălmaci:

- Vreți să-mi spuneți, vă rog, pe aici a trecut

Bunătatea din om? Eu, aici, am văzut

Bucuria din frunze-adiate de vânt,

Și lumini strălucind între voi și pământ.

- Ce întrebi, noi nu știm, dar pe munte, mai sus,

Vei găsi, gânditor și scăldat în apus,

Un monah ce-ar putea să te-ndrume … sau nu!

Mergi în pace cu tine și-ntreabă-te tu!

L-am găsit pe o stâncă. Știa. Înțelept,

Mi-a răspuns: “Ce vrei tu, îți pulsează în piept”.